Prahan kansallisgallerian suurin toimitalo on Holešovicessa sijaitseva entinen messukeskus *Veletržní palác*.
Kinskyn palatsi Vanhankaupungin aukiolla.
Schwarzenbergin palatsi Hradčanyssa.
**Prahan kansallisgalleria** (tšek. *Národní galerie v Praze*) on Tšekin valtion omistama taidemuseo maan pääkaupungissa Prahassa. Se on perustettu vuonna 1796.

Maan laajinta taidekokoelmaa hallinnoivan kansallisgallerian näyttelytilat on hajautettu useaan rakennukseen eri puolella Prahaa. Näistä suurin on moderniin taiteeseen keskittyvä, vuonna 1995 taidemuseona avattu entinen messukeskus *Veletržní Palác* 7. kaupunginosan Holešovicessa, ja muita ovat Pyhän Agnesin luostari (*Klášter svaté Anežky České*) ja Kinskýn palatsi vanhassakaupungissa sekä Salmin palatsi, Schwarzenbergin palatsi, Sternbergin palatsi ja Waldsteinin ratsastuskoulu Hradčanyssa lähellä Prahan linnaa. Näyttelytiloja on myös Prahan ulkopuolella kaupungeissa Žďár nad Sázavou ja Karviná.

Pyhän Agnesin luostarissa on näytteillä kansallisgallerian vanhinta eurooppalaista ja böömiläistä taidetta vuosilta 1200–1550. Sternbergin ja Schwarzenbergin palatseissa on taidetta antiikin ajoista barokin aikaan asti. Salmin palatsi keskittyy 1800-luvun taiteeseen ja messupalatsi 1900- ja 2000-lukujen taiteeseen. Kinskin palatsissa on esillä aasialaista taidetta, ja Wallensteinin ratsastuskoulussa järjestetään vaihtuvia näyttelyitä.

Historiaa
---------

Helmikuussa 1796 ryhmä valistushenkisiä tšekkiläisiä aatelismiehiä ja älykköjä päätti "kohentaa paikallisen yleisön huonontunutta makua" perustamalla "isänmaallisten taiteen ystävien seuran". Järjestö perusti maahan ensimmäisen taidekoulun ja taidekokoelman, josta alkoi kehittyä nykyinen kansallisgalleria. Vuonna 1902 keisari Frans Joosef I perusti vielä modernia taidetta keräävän säätiön. Vuonna 1918 näistä kokoelmista muodostettiin uuden Tšekkoslovakian valtion taidekokoelma. Prahan kansallisgalleriaksi laitos muutettiin lailla vuonna 1949.

Yhteyksiä Suomeen
-----------------

Prahan kansallisgallerian teoksia oli syksyllä 1988 näytteillä Helsingin Ateneumissa näyttelyssä *Praha 1920–1940: Tšekkoslovakian taidetta*. Seuraavana keväänä Prahan kansallisgalleriassa oli esillä suomalaista maalaustaidetta näyttelyssä *Finské malírství 1910–1930*.

Katso myös
----------

* Prahan kansallismuseo

Lähteet
-------

1. ↑  Kansallisgalleria *prague.eu*. Prague.eu, Prahan virallinen matkailuportaali.  Arkistoitu 8.9.2017. Viitattu 7.9.2017. (suomeksi)
2. 1 2  Permanent exhibitions Národní galerie v Praze.  Arkistoitu 8.9.2017. Viitattu 7.9.2017. (englanniksi)
3. ↑  History of the National Gallery in Prague The National Gallery in Prague.  Arkistoitu 8.9.2017. Viitattu 7.9.2017. (englanniksi)
4. ↑  Praha 1920-1940 : Tšekkoslavakian taidetta : Prahan Kansallisgalleria : 25.8.-2.10.1988 Ateneumin Taidemuseo = 1920-1940 Prag : Tjeckisk konst : Nationalgalleriet i Prag : 25.8.-2.10.1988 Konstmuseet i Ateneum Smithsonian Libraries. Viitattu 7.9.2017.
5. ↑  Sallinen, Tyko: Jytkyt Kansallisgalleria.  Arkistoitu 8.9.2017. Viitattu 7.9.2017.

Aiheesta muualla
----------------

* Kuvia tai muita tiedostoja aiheesta **Prahan kansallisgalleria** Wikimedia Commonsissa

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:National Gallery in Prague